**Školská zrelosť: Čo všetko by mal ovládať budúci prvák?**

## Čo je školská zrelosť

Pre posudzovanie školskej zrelosti sú dôležité tieto oblasti:

* Telesný a zdravotný stav,
* úroveň kognitívnych funkcií,
* pracovné predpoklady a návyky,
* osobnostná zrelosť.

### Telesný a zdravotný stav

### Pri vzrastovo menších deťoch sa často stretávajú učitelia s rýchlejšou unaviteľnosťou, nižšou odolnosťou voči psychickej i fyzickej záťaži a menší vzrast môže spôsobovať nevýhodné postavenie v rámci detského sprevádzané pocity menejcennosti, slabosti a ohrozenia.

Špeciálne dôležité je overiť školskú zrelosť u **predčasne narodených detí** alebo **detí s nízkou pôrodnou hmotnosťou**, u ktorých sú časté poruchy pozornosti alebo aktivity. Nepriaznivá býva aj častá chorobnosť dieťaťa, ktorá bráni v plynulej adaptácii dieťaťa na nové prostredie a vo vytváraní nových priateľstiev.

### Poznávacie funkcie

### Do skupiny kognitívnych predpokladov patrí:

* vizuomotorika, grafomotoriky,
* reč, (niekoľko jazykových rovín: foneticko-fonologickú, morfologicko-syntaktickú, lexikálno-sémantickú a pragmatickú)
* sluchové vnímanie,
* zrakové vnímanie, (schopnosť rozlišovať detaily a polohy predmetov, robiť zrakové analýzy a syntézy napríklad pri puzzle)
* vnímanie priestoru, (Vnímanie priestoru sa týka nielen pojmov hore, dole, doprava, doľava, vpredu, vzadu, ale patrí sem aj chápanie a používanie predložkových väzieb (na, do, v, pred, ..) a pojmov ako ďaleko, blízko, prvý, posledný.)
* vnímanie času, (Rozprávame sa s dieťaťom o tom, čo sa robí ráno, čo najprv, potom, včera, zajtra alebo nakoniec.)
* základné matematické predstavy (Vytvoreniu matematických číselných predstáv predchádzajú predčíselné predstavy. Najskôr dieťa dokáže porovnávať (malý-veľký, krátky-dlhý), neskôr je schopné triediť podľa druhu (ovocie, oblečenie), podľa tvaru alebo veľkosti. Postupne sa dieťa učí triediť aj podľa viacerých kritérií (veľký žltý kruh) a vie určiť, ktorý z objektov do skupiny nepatrí. Dôležitou fázou je zoraďovanie podľa veľkosti (malý-väčší-najväčší) alebo množstva (menej-viac-najviac).

## Pracovné predpoklady dieťaťa a jeho návyky

U dieťaťa musí byť vyvinutá schopnosť koncentrovať sa, zmysel pre povinnosť a zodpovednosť. Aj keď niektoré deti vedia celkom dlho udržať pozornosť pri hre, ktorá ich zaujala, problémom býva zámerná pozornosť. Dieťa sa rýchlo unaví, stráca záujem, odbieha, strieda rôzne činnosti a pritom sa poriadne nesústredí na nič z toho, čo robí. Od školáka sa pri prechode od jednej činnosti k druhej a pri vypracovávaní úloh vyžaduje určitá miera samostatnosti.

## Osobnosť dieťaťa

Od dieťaťa sa očakáva istá miera emocionálnej stability, veku primerané zvládanie emócií, sebaovládanie, odolnosť voči frustrácii. V tom, ako reagujú na neúspech alebo sklamanie sú medzi deťmi veľké rozdiely. Sociálna vyspelosť sa prejavuje najmä v schopnosti začleniť sa do kolektívu a komunikovať v ňom, odlúčiť sa od rodiny, rešpektovať cudziu autoritu a spolupracovať s ostatnými.

## Školská pripravenosť, nie je školská zrelosť

## Má sedem aspektov:

1. **Sebavedomie.**Dieťa by malo mať pocit, že kontroluje a dokáže zvládnuť svoje pohyby, správanie a okolitý svet.
2. **Zvedavosť.** Pocit, že je zaujímavé pozerať sa na nové veci, a že učenie je príjemné.
3. **Schopnosť smerovať k cieľu**. Prianie a schopnosť ovplyvňovať dianie okolo seba, jednať vytrvalo.
4. **Sebaovládanie.** Zmysel pre vnútornú sebakontrolu a schopnosť prispôsobovať svoje správanie zodpovedajúce veku.
5. **Schopnosť pracovať s ostatnými**. Táto schopnosť je založená na tom, ako dieťa dokáže byť chápané ostatnými, a zároveň ako samo rozumie ostatným.
6. **Schopnosť komunikovať**. Prianie a schopnosť si pomocou slov vymieňať myšlienky, pocity a predstavy.
7. **Schopnosť spolupracovať** a nájsť pritom rovnováhu medzi vlastnými potrebami a potrebami ostatných.

### Odklad školskej dochádzky o jeden rok sa odporúča dieťaťu, ktoré má:

* problémy s výslovnosťou alebo nevie formulovať vety,
* nevydrží sa sústrediť a nezapamätá si vetu,
* nedokáže sa orientovať v čase, neovláda priestorovú orientáciu,
* nevie dodržiavať základnú hygienu, samostatne sa obliekať, obúvať, vyzliekať, nevie jesť,
* nepozná údaje o sebe (rodine, adresu, svoj vek),
* nemá záujem o učenie, nie je prirodzene zvedavé na nové veci, nekladie otázky,
* je  neposedné a netrpezlivé,
* dieťa je príliš malé na to, aby mohlo sedieť v školskej lavici,
* má nejaké zdravotné problémy,
* dieťa sa narodilo medzi májom a augustom pred šiestimi rokmi.

## Čo by mal ovládať budúci prvák?

* samostatne sa obliecť a obuť
* pozapínať si gombíky a zaviazať šnúrky na obuvi
* samostatne sa najesť
* samostatne sa obslúžiť na WC, umyť si ruky, spláchnuť a pod.
* správne vyslovovať všetky hlásky
* vysloviť krátke slovo samostatne po hláskach
* vyjadrovať sa plynule aj v zložitejších vetách
* spočítať predmety do päť
* interpretovať obsah krátkej rozprávky
* poznať naspamäť detskú pesničku alebo básničku
* kresliť pevné a neroztrasené línie
* nakresliť postavu so všetkými základnými znakmi (hlava, krk, trup, ramená atď. postava je anatomicky správne rozložená)
* vystrihnúť jednoduchý tvar podľa predkreslenej čiary
* poznať základné odtiene farebného spektra (červená, zelená, žltá, oranžová, fialová atď.)
* orientovať sa v priestore, vie, kde je vpredu, vzadu, hore, dole, vpravo, vľavo